L 58/1402
RO
Jurnalul Oficial al Uniunii Europene
23.2.2023
COMISIE PROIECTE-PILOT
CAPITOLUL PP 01 — CERCETARE ȘI INOVARE (continuare) PP 01 23
(continuare)
PP 01 23 04
(continuare) Comentarii Pe baza datelor disponibile la 29 martie 2022, în Ucraina au fost declarați dispăruți din cauza războiului peste 2 000 de copii din 1 481 de familii.
Cifrele respective cresc cu zecile în fiecare zi cât războiul continuă.
Din experiența altor organizații ce se ocupă de cazurile de copii dispăruți în războaie și catastrofe, oferirea câte unui răspuns fiecărui membru de familie care a semnalat dispariția unui copil poate dura mulți ani și va presupune aplicarea unor proceduri temeinice de găsire a familiei fiecărui copil ucrainean neînsoțit din Europa și a fiecărui orfan de război, precum și cooperarea cu Comisia internațională pentru persoane dispărute, care va analiza rămășițele neidentificate.
De importanță fundamentală sunt procedurile și instrumentele eficace și rapide pentru gestionarea cazurilor transfrontaliere în întreaga Europă, având în vedere că cetățenii pot circula liber pe teritoriul Uniunii și al SEE.
Missing Children Europe – Federația europeană a copiilor dispăruți și exploatați sexual – se așteaptă ca numărul minorilor neînsoțiți dispăruți în Uniune să crească rapid pe măsură ce războiul continuă, pentru că tot mai multe teritorii sunt atacate și tot mai mulți copii devin orfani din cauza războiului.
În aceste împrejurări grave, organizația ucraineană pentru copiii dispăruți (membră a Missing Children Europe) se străduiește să sprijine părinții și copiii, fără a avea acces la sediul său și bazându-se doar pe utilizarea unui dispozitiv mobil, a unui cont de e-mail și a platformelor de comunicare socială.
Comunicarea cu țările învecinate precum Polonia sau România este greoaie, iar informațiile pot fi cu ușurință pierdute, rătăcite sau predispuse la erori umane.
În această criză, necesitatea unui sistem de gestionare a cazurilor care să poată gestiona informațiile transfrontaliere privind copiii ucraineni dispăruți este mai mult decât evidentă.
Deși organizațiile ce se ocupă de cazurile de copii dispăruți dispun de o serie de instrumente și mijloace de comunicare, acestea nu tratează decât cazuri locale, în majoritatea cazurilor fiind vorba de adolescenți fugiți de acasă.
Cele 32 de linii telefonice de urgență care pot fi apelate la numărul 116000, majoritatea cărora sunt membre ale organizației „Missing Children Europe”, nu dispun de un instrument care să sprijine cooperarea și schimbul transfrontalier rapid de informații privind copiii neînsoțiți dispăruți cu ajutorul unei platforme comune care să pună mare preț pe securitatea și confidențialitatea datelor.
Instrumentul propus de urmărire a copiilor dispăruți pentru Ucraina va folosi puterea tehnologiei pentru a permite soluționarea cazurilor transfrontaliere de copii dispăruți, cu colaborarea organizațiilor în cauză, cât mai rapid și mai eficient posibil.
Această proiect-pilot folosește rezultatele cercetării și know-how-ului tehnic dobândite în aplicarea proiectului de cercetare „ChildRescue”, finanțat de UE din programului Orizont 2020 (acordul de grant nr.
780938), stabilind funcțiile și serviciile necesare care pot ajuta la soluționarea cazurilor transfrontaliere în perioadele în care este nevoie disperată de acest lucru.
Punerea în aplicare propusă va crea un mediu online securizat, care va pleca de la prototipul de bază dezvoltat de inițiativa menționată anterior din cadrul programului Orizont 2020, pentru a răspunde nevoilor precise identificate de „Missing Children Europe” și de organizația sa de intervenție în Ucraina: — raportarea cazurilor de răpire a copiilor ucraineni și gestionarea cazurilor locale și transfrontaliere, cu implicarea organizațiilor autorizate din întreaga Europă.
— asigurarea împărțirii cazurilor transfrontaliere între organizațiile implicate, având în vedere că un copil dispărut din Ucraina poate fi oriunde în Europa (nu întotdeauna din proprie inițiativă).
— transferul bazei de date existente privind cazurile transfrontaliere către platforma unificată.
— corelarea inteligentă a cazurilor de copii ucraineni dispăruți pe baza tehnicilor avansate de învățare automată.